Over 600.000 privatansatte har efter en afstemning sagt klart ja til en ny overenskomst. Det er 79,8 procent af lønmodtagerne, som har stemt ja. Det skriver Fagbevægelsens Hovedorganisation, FH, på dens hjemmeside.

- Stemmeprocenten er igen historisk høj. Det er utroligt positivt, at så mange lønmodtagere har valgt at bruge deres demokratiske ret til at stemme om deres løn- og arbejdsvilkår. Det er jo det, der er hele forudsætningen for, at den danske model fungerer. At ja-procenten samtidig blev så høj, gør jo bare glæden endnu større, siger Lizette Risgaard, der er formand for FH.

© Scanpix Afstemningsresultat Jasigere PROSA, 100 procent

Dansk Socialrådgiverforening, 100 procent

Danmarks Lærerforening, 100 procent *

Danske Bioanalytikere, 100 procent *

Dansk Sygeplejeråd, 100 procent *

Cabin Union Denmark, 98,8 procent

Flyvebranchens Personale Union, 98,8 procent

PUPL 96,2 procent

TL, 95,1 procent

Uddannelsesforbundet, 95 procent

HK, 94,8 procent

Serviceforbundet 93,3 procent

FOA, 92,1 procent

Dansk Metal, 91,6 procent

SL, 87,3 procent

Blik- og Rørarbejderforbundet, 81,5 procent

Dansk El-Forbund, 76,3 procent

Fødevareforbundet, 76,1 procent

3F, 67,9 procent Nejsigere Malerforbundet, 18,8 procent stemte ja

Dansk Jernbaneforbund, 5,1 procent stemte ja Kilde: FH, * angiver fagforbund, hvor afstemningen har været foretaget blandt delegerede. For øvrige fagforbund er afstemning sket ved en urafstemning.

Medlemmerne af alle de store fagforbund stemte ja til aftalen. Kun Malerforbundet og Jernbaneforbundet stemte nej.

Begejstringen over aftalen var dog ikke specielt stor hos 3F Københavns Snedker og Brancheklub, hvor de havde håbet på en stor stigning i mindstelønnen.

- Det er ærgerligt, og jeg er selv rigtig skuffet. Men jeg kunne ikke se en situation, hvor bygningsarbejderne skulle trækker Danmark ud i en storkonflikt oven på coronakrisen, siger Rasmus Dam, der er formand for brancheklubben.

Han anbefalede derfor sine medlemmer at stemme ja, selvom han gerne havde set en anden aftale. Et nej havde nemlig betydet en storkonflikt.

- Jeg står med en lidt fald fornemmelse. Det er lidt af en mavepuster. Vi har haft ti års benhårdt arbejde med at sætte social dumping på dagsorden. Det var lykkedes, og vi var tæt på at stå med en løsning i hånden. Derfor er det en flad fornemmelse at stå med 7,5 kroner over tre år, siger Rasmus Dam.

Hos 3F var det 67,9 procent af medlemmerne, der stemte ja til aftalen.

Hos flere forbund var det tæt på 100 procent, der stemte ja. I Serviceforbundet stemte 93,3 procent ja og i den lille faggruppe Flyvebranchens Personale Union stemte 98,8 procent ja.

I skyggen af corona

Det er en overenskomst, som i den grad har stået i skyggen af coronakrisen. Inden coronavirusset ramte Danmark, var der lagt op til et stort drama om årets overenskomst. Det store slag skulle være mindstelønnen, hvor især byggeriet krævede en markant højere mindsteløn og bekæmpelse af social dumping.

Da overenskomstforhandlingerne begyndte, var Danmark et helt andet sted. De private virksomheder tjente gode penge, og fremtiden for landets samlede økonomi så lys ud. Arbejdsgiverne og lønmodtagerne kunne dog ikke blive enige om en markant højere mindsteløn. Forhandlingerne gik i hårdknude, og hovedorganisationerne FH og DA endte til mægling hos forligsmanden.

Under forhandlingerne var der tvivl om, om forhandlingerne kunne fortsætte på grund af coronakrisen, men forligsmanden valgte at forsætte.

- Det var en helt rigtig beslutning at fortsætte forhandlingerne om mæglingsskitsen på trods af, at coronakrisen udfordrede forhandlingsprocessen. Industri- og transportforligene, der blev indgået før krisen, var et solidt udgangspunkt for de øvrige forhandlingsområder, siger Lizette Risgaard.

Corona blev gamechanger

Men så kom corona, der blev en gamechanger for mange private virksomheder, som nu i stedet står med økonomiske problemer og må afskedige medarbejdere. På den baggrund blev parterne enige om en aftale, som ikke giver byggearbejderne deres hovedkrav om en markant højere mindsteløn.

Det er en række forskellige faggrupper, som samlet har stemt ja til de overenskomster, der er indgået på deres områder.